WhatsAppiin on tulossa varoitus haitallisista linkeistä, Mashable kertoo.

Facebookin pikaviestipalvelu WhatsApp testaa uutta suojausta, joka voi pelastaa lukuisat käyttäjät kiipelistä. WhatsApp vahvisti Mashablelle, että sovellus alkaa tunnistaa haitallisia verkkolinkkejä. Niissä osoitetta on viilattu vaihtamalla merkkejä toisiin salakavalasti.

Ominaisuutta alettiin testata WhatsAppin betaversiossa torstaina. Vaarallisiksi tulkittuja linkkejä koristaa näkyvä punainen otsikko, jossa lukee WhatsAppin englanninkielisessä versiossa teksti ”suspicious link” (epäilyttävä linkki).

Ehkä hieman yllättäen WhatsApp ei siis ainakaan vielä automaattisesti poista tällaisia linkkejä, vaan sovellus jättää lopullisen päätöksen klikkaamisesta käyttäjän vastuulle. Yhtiön mukaan tunnistus tapahtuu täysin käyttäjän laitteessa. WhatsApp ei edelleenkään näe viestien sisältöä niiden päästä päähän -salauksen vuoksi.

Osoitteiden hienovarainen muuttaminen on sinänsä jo varsin vanha tapa huijata käyttäjiä klikkaamaan haitallisia linkkejä. Tyypillinen konsti on esimerkiksi vaihtaa O-kirjaimet 0-numeroiksi tai l-kirjaimet i-kirjaimiksi.

Koska kyseessä on vasta testattava ominaisuus, sen lopullisesta tulosta WhatsAppiin ei ole vielä täyttä varmuutta.

WhatsApp testaa myös toista uudistusta, jonka tarkoitus on hillitä väärien uutisten ja huhujen levittämistä. Viestien uudelleenlähettämistä on rajoitettu Intian joukkolynkkausten takia.

Lue lisää: WhatsAppiin muutos joukkolynkkausten takia: Rajoitukset jo voimassa